section_heading: Morfologija
paragraph_text: Otvoreni skupovi su često klasificirani metodom koju je razvio Robert Trumpler 1930. godine. Trumplerova se shema klasifikacije sastoji od rimskog broja I do IV koji označava koncentriranost i izdvojenost otvorenog skupa od pozadinskih zvijezda (od jake do slabe izdvojenosti), arapskog broja 1 do 3 koji opisuje raspon u sjaju zvijezda otvorenog skupa (1 je najmanji raspon, 3 najveći) i slova p, m ili r koje opisuje količinu zvijezda, tako da skup može biti siromašan (poor), umjeren (medium) ili bogat (rich) zvijezdama. Slovo n govori je li skup umotan u maglicu. Prema Trumplerovoj klasifikaciji, Plejade pripadaju tipu I 3 r n, tj. veoma izdvojen i koncentriran s velikom razlikom u sjaju među zvijezdama, velikim brojem zvijezda i pripadajućom maglicom. Obližnje Hijade su klasificirane kao II 3 m, (manje koncentriran, velika razliku u sjaju i umjereno bogat).